title: I Japatuan
text: Akeh aksarané wénten 20, tur soang-soang wénten genahnya ring angga sarirané. Sané 20 punika yang ringkes dados Dasaksara, inggih punika ; Sa, Ba, Ta, A, I, Na, Ma, Si, Wa, Ya. Mungguing genahnyané ring angga sarirané: Sa magenah ring siwa duarané, Ba satengahan gidaté, Ta ring paningalané magenah, A ring karnané, I magenah ring irungé. Na ring cangkemé, Ma magenah ring susuné, Si ring pungsedé magenah, Wa magenah ring pepurusé, Ya magenah ring silité. Patut punika bersihin dumun, geseng ring puseré,mangdé keletehan angga sarirané telas ical. Ri sampuné kapralina, malih urip majalaran antuk Ida Sang Hyang Merta, mawetu dados Pancakasara, inggih punika: Sa, Ta, I, Na, Ya. Panadosnya soang-soang: Sa matemahan ati, Ta matemahan Nyali, I matemahan limpa, Na dados jejaringan, miwah Ya matemahan papusuhan. Mungguing sabdannya soang-soang: Bang sabdan ati, Tang sabdan nyali, Ang sabdan limpa, Inga sabdan jejaringan, miwah Yang sabdan pepusuhan. Sapunika paindikan Dasaksarané matemahan Pancaksara, tur pralina ring pukuh atiné, raris malih urip matemahan Triaksara, inggih punika; Ang, Ung, Mang, wiadin Brahma, Wisnu, Iswara. Punika malih geseng ring pukuh pepusuhané, mawastu matemahan Rwabineda, inggih punika Ang miwah Ah. Punika wantah panunggalan Sang Hyang Siwa Buda. Rwabinedané geseng ring pukuh peparuné. Usan kapralina, malih mawastu dadi kekalih mawasta Rwabineda Atma inggih punika Bayu miwah Idep. Ang sabdaning Bayu, Ah sabdaning Idep. Bayu Idep malih geseng ring Setragandamayu raris matemahan Sang Hyang Tunggal, sabdannyané Ongkara. Sang Hyang Tunggal malih geseng ring ulunpuhun, ring selagan peteng lemahé. genah punika ungguhan para dewata. Sasampuné basmi matemahan Ardacandra, Windu miwah Nada, meneng tan molah. Punika wantah madué pepasih nanging tan parupa, ngwetuang Bayu, Sabda, Idep ngadakang Pangrasa muah Budi pinaka cihna nunggal ring Sang Hyang Suksma. Taler dados baosang masuara nanging nenten marupa sastra, malingga ring muncuk suungé. Yan malingga ring bongkol ilaté, ngwetuang manahé niskala, ngwetuang rasa luih yan malingga ring teleng (ba setengahan) paninggalané. Ri asapunapiné meneng, ri asapunapiné molah, paragayan pati urip wiadin watek dewata sang wénten ring angga sarira.